b'\n_START_ARTICLE_\nGribojedovo kanalas\n_START_PARAGRAPH_\nGribojedovo kanalas (rus. \xd0\x9a\xd0\xb0\xd0\xbd\xd0\xb0\xd0\xbb \xd0\x93\xd1\x80\xd0\xb8\xd0\xb1\xd0\xbe\xd0\xb5\xcc\x81\xd0\xb4\xd0\xbe\xd0\xb2\xd0\xb0)\xc2\xa0\xe2\x80\x93 per Sankt Peterburgo centr\xc4\x85 tekantis 5\xc2\xa0km ilgio, 32\xc2\xa0m plo\xc4\x8dio ir 3,5 gylio kanalas, prasidedantis nuo Mojkos ties Marso lauku ir \xc4\xaftekantis \xc4\xaf Fontank\xc4\x85. Per 1 sekund\xc4\x99 vidutini\xc5\xa1kai prateka 3,1\xe2\x80\x933,4\xc2\xa0m\xc2\xb3 vandens. I\xc5\xa1 kit\xc5\xb3 Sankt Peterburgo kanal\xc5\xb3 i\xc5\xa1siskiria siaura ir vingiuota vaga._NEWLINE_Kanalas nutiestas Krivu\xc5\xa1os up\xc4\x97s vaga Jekaterinos II valdymo metu, tod\xc4\x97l jos garbei buvo pavadintas Jekaterinos kanalu. Namai de\xc5\xa1iniajame kanalo krante prad\xc4\x97ti statyti XVIII a. 4-ajame de\xc5\xa1imtmetyje. Nam\xc5\xb3 savininkai prival\xc4\x97jo \xc4\xafrengti krantines ir jas pri\xc5\xbei\xc5\xabr\xc4\x97ti._NEWLINE_1923\xc2\xa0m. kanalas pervadintas viename i\xc5\xa1 kanalo krantin\xc4\x97s nam\xc5\xb3 gyvenusio rus\xc5\xb3 ra\xc5\xa1ytojo ir diplomato A. Gribojedovo vardu. 1956\xc2\xa0m. kanalo krantin\xc4\x97 baigta dailinti granito plok\xc5\xa1t\xc4\x97mis._NEWLINE_Per kanal\xc4\x85 nutiestas 21 tiltas. Geriausiai atpa\xc5\xbe\xc4\xafstamas kanalo vaizdas\xc2\xa0\xe2\x80\x93 ties Prisik\xc4\x97limo ba\xc5\xbeny\xc4\x8dia._NEWLINE_Kanalo krantin\xc4\x97je 1881\xc2\xa0m. buvo nu\xc5\xbeudytas Rusijos caras Aleksandras II. Kanalo krantin\xc4\x97s 10-ame name buvusioje A. Smilgos spaustuv\xc4\x97je 1904\xe2\x80\x931906\xc2\xa0m. spausdintas \xe2\x80\x9eLietuvi\xc5\xb3 laikra\xc5\xa1tis\xe2\x80\x9c\xc2\xa0\xe2\x80\x93 pirmasis legalus laikra\xc5\xa1tis lietuvi\xc5\xb3 kalba Rusijoje, i\xc5\xa1\xc4\x97j\xc4\x99s po spaudos draudimo lotyni\xc5\xa1kais ra\xc5\xa1menimis panaikinimo. \xc4\x8cia 1905\xc2\xa0m. atspausdintas ir Maironio poezijos rinkinio \xe2\x80\x9ePavasario balsai\xe2\x80\x9c tre\xc4\x8diasis leidimas.'